<document celex="IP-05-901" lang="hu">
    <p align="right">
      Brüsszel, 2005. július 11.
    </p>
    <h1>
      <a name="Heading4" id="Heading4"></a><b>A Bizottság felhívja a fogyasztók figyelmét a külföldön történő mobiltelefon-használat költségeire és támadást indít az árak átláthat</b><b>atlansága
      ellen</b>
    </h1>
    <p>
      <b><i>Ahogyan Európa-szerte közeledik a szabadságolási főszezon, a Bizottság figyelmezteti a fogyasztókat a mobiltelefon külföldi használatának magas költségeire. A „nemzetközi barangolási
      díjak” néven ismert árak már egy ideje foglalkoztatják a Bizottságot és a nemzeti szabályozó hatóságokat. Annak ellenére, hogy már láthatók az elmozdulás első jelei a piacokon, a Bizottság
      nincs meggyőződve arról, hogy a fogyasztók által fizetendő árak már a tényleges verseny eredményeit tükrözik. Ezért a Bizottság intézkedéseket tesz a nemzetközi barangolási díjak
      átláthatóságának növelése érdekében, lehetővé téve a fogyasztók számára a legjobb ajánlat kiválasztását.</i></b>
    </p>
    <p>
      „A mobiltelefon használata a külföldi nyaralás alatt még mindig okozhat kellemetlen meglepetéseket – figyelmeztet Viviane Reding, az információs társadalomért és a médiaügyekért felelős biztos.
      – Meggyőződésem, hogy az ágazatban lényegesen nagyobb előrelépésre van szükség és lehetőség. El kell jutnunk arra a szintre, ahol a fogyasztók élvezhetik a jelenlegieknél jobb ajánlatok adta
      előnyöket.”
    </p>
    <p>
      A „nemzetközi barangolás” arra szolgál, hogy a mobiltelefon-előfizetők külföldi utazásaik során is használhassák mobiltelefonjukat. A telefonálók az otthoni számuk használatával
      kezdeményezhetnek és fogadhatnak hívásokat. Ennek érdekében a mobilhálózat üzemeltetőjének nemzetközi barangolási megállapodásokat kell kötnie más országok szolgáltatóival.
    </p>
    <p>
      A külföldről történő hazatelefonálás ára igen változatos az Európai Unióban, kezdve a percenkénti 58 eurocenttől (Ciprusról Finnországba finn előfizetéssel), egészen a percenkénti 5,01 euróig
      (Máltáról Lengyelországba lengyel előfizetéssel). Ezt főként a turisták és az utazó üzletemberek érzik.
    </p>
    <p>
      A Bizottság 2005 őszétől elindít egy weboldalt, amelyen a 25 EU-tagállam szolgáltatói által a nemzetközi barangolásra megállapított kiskereskedelmi díjszabásból tesz közzé adatokat azzal a
      céllal, hogy fokozódjon a nemzetközi barangolási piacokon a verseny és átláthatóbbá váljanak a fogyasztók számára az árak.
    </p>
    <p>
      Ezt a bizottsági kezdeményezést támogatják a nemzeti távközlési szabályozó hatóságok, amelyek az európai szabályozók csoportja (ERG) keretei között koordinálják a nemzetközi barangolási
      díjszabások átláthatóságáért tett intézkedéseket. „Örömmel fogadom a nemzeti szabályozók összehangolt kezdeményezését, amely a nemzeti szabályozók és az Európai Bizottság közötti hatékony
      együttműködés bizonyítéka” – nyilatkozta Reding biztos.
    </p>
    <p>
      A Bizottság azt várja ezektől az átláthatósági intézkedésektől, hogy arra ösztönzik a szolgáltatókat, jobb és tisztességesebb árakat ajánljanak ügyfeleiknek.
    </p>
    <p>
      <b>Háttér:</b>
    </p>
    <p>
      Reding biztos 2004 decembere óta foglalkozik a nemzetközi barangolás témájával, amikor az ERG – a nemzeti távközlési szabályozók csoportja, amelyet a Bizottság hozott létre, és amely az EU-n
      belüli elektronikus hírközlési szabályozás összehangolását segíti – összehangolt vizsgálatot indított a nemzetközi barangolás nagykereskedelmi áraira vonatkozóan, amelyeket a mobilszolgáltatók
      számítanak fel egymásnak (lásd <a href="http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Ezek a vizsgálatok folyamatban vannak, és május óta új szakaszba értek, mivel a nemzeti szabályozók az ERG egy májusi ülésén elfogadott közös megközelítés alapján most a saját nemzeti piacaikon
      folytatják a vizsgálódást. Tervezett döntéseikről megfelelő időben értesítik a Bizottságot. „A kiskereskedelmi árak jelenleg nagyon magasak, egyértelmű indok nélkül” – ez az ERG egyik
      következtetése, lásd
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a> + <a href=
      "http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>
    </p>
  </document>